**Výzva na predkladanie žiadostí o poskytnutie podpory v rámci Komponentu 1 Schémy na podporu startupov *(schéma pomoci de minimis)* (DM-16/2021) vo forme podpory účasti/online účasti na domácich a/alebo medzinárodných podujatiach**



**Prihlásiť sa môžete od 28. 07. 2023 do 24. 11. 2023**

Slovak Business Agency (ďalej len „**Vykonávateľ**“) ako vykonávateľ *Schémy na podporu startupov (schéma pomoci de minimis) (DM-16/2021)* zverejnenej v Obchodnom vestníku 109/2021 dňa 08. 06. 2021 (ďalej len „**Schéma**“), vyhlasuje v mene Ministerstva hospodárstva Slovenskej republiky *Výzvu na predkladanie žiadostí o poskytnutie podpory v rámci Komponentu 1 Schémy na podporu startupov (schéma pomoci de minimis) (DM-16/2021) vo forme podpory účasti/online účasti na domácich a/alebo medzinárodných podujatiach* (ďalej len „**Výzva**“).

**V rámci tejto Výzvy ponúkame  fyzickým osobám – podnikateľom a právnickým osobám – podnikateľom (ďalej len „Žiadateľ“), bez ich spolufinancovania, možnosť zúčastniť sa na domácich a/alebo medzinárodných podujatiach (aj formou online účasti) zameraných na inovácie, technológie a startupy, ktoré sa budú konať od 9. septembra 2023 do 28. marca 2024.**

**Domáce a/alebo medzinárodné podujatie (aj formou online účasti), si môže Žiadateľ zvoliť podľa vlastného výberu (vstupenky a/alebo stánok na vystavovanie).**

Do Výzvy je možné sa zapojiť podaním *Žiadosti o poskytnutie podpory v rámci Schémy na podporu startupov (schéma pomoci de minimis) (DM-16/2021)* vrátane povinných príloh (ďalej len „**Žiadosť**“), a to podľa podmienok uvedených v tejto Výzve.

Žiadosti bude posudzovať komisia podľa týchto kritérií:

* potenciál plného využitia účasti/online účasti na domácom a/alebo medzinárodnom podujatí,
* kvalita vypracovania prihlášky,
* technologická vyspelosť, atraktivita a inovatívnosť produktu/myšlienky,
* realizovateľnosť a uplatnenie projektu na trhu.

**Bližšie informácie a kritériá pre Žiadateľov súvisiace s účasťou/online účasťou na domácich a/alebo medzinárodných podujatiach zameraných na inovácie, technológie a startupy:**

1. Zúčastniť sa na domácom a/alebo medzinárodnom podujatí (aj formou online účasti), sa môžu výlučne fyzické osoby alebo právnické osoby, ktoré sú podnikateľmi podľa ustanovenia § 2 ods. 2 zákona č. 513/1991 Zb. Obchodný zákonník v znení neskorších predpisov, založené a existujúce podľa práva Slovenskej republiky, so sídlom a/alebo miestom podnikania na území Slovenskej republiky, pričom spĺňajú definíciu mikro, malých a stredných podnikov (ďalej len „**MSP**“) podľa Prílohy I k Nariadeniu komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, od ich vzniku v čase podania Žiadosti neuplynulo viac ako 5 (slovom: päť) rokov a zároveň sú podnikom v zmysle článku 107 ods. 1 Zmluvy o fungovaní Európskej únie a zároveň bol v ich prospech vykonaný právny úkon, ktorý ich oprávňuje na získanie pomoci.
2. Žiadateľovi je poskytnutá nepriama forma podpory, a to úhradou oprávnených výdavkov spojených s účasťou/online účasťou na domácom a/alebo medzinárodnom podujatí zameranom na inovácie, technológie a startupy (Žiadateľovi budú vopred hradené poplatky za účasť/online účasť na domácom a/alebo medzinárodnom podujatí zameranom na inovácie, technológie a startupy, vrátane cestovných nákladov, účastníckych poplatkov, prípadne nákladov na stánok na danom domácom a/alebo medzinárodnom podujatí) pre max. 3 (slovom: troch) zástupcov Žiadateľa[[1]](#footnote-1).
3. Zúčastniť sa na domácom a/alebo medzinárodnom podujatí je možné ako návštevník podujatia (Vykonávateľ uhradí vstupenky na podujatie) alebo ako vystavovateľ (Vykonávateľ uhradí výdavky spojené s prezentáciou). V prípade online účasti je možné zúčastniť sa na domácom a/alebo medzinárodnom podujatí iba ako návštevník podujatia (Vykonávateľ uhradí vstupenky na podujatie).
4. Podať Žiadosť na zvolené domáce a/alebo medzinárodné podujatie (aj formou online účasti) je potrebné minimálne 6 (slovom: šesť) týždňov pred začiatkom domáceho a/alebo medzinárodného podujatia.
5. Pre účasť na každom domácom a/alebo medzinárodnom podujatí (aj formou online účasti) sa vyžaduje podanie osobitnej Žiadosti.
6. V prípade schválenia Žiadosti komisiou pristúpi Vykonávateľ k uzatvoreniu *Zmluvy o poskytnutí podpory v podobe zabezpečenia účasti na startup podujatí* (ďalej len „**Zmluva**“) s úspešným Žiadateľom, a to v zmysle ustanovenia § 7 ods. 4 a 5 zákona č. 290/2016 Z. z. o podpore malého a stredného podnikania a o zmene a doplnení zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov (ďalej len „**Zákon**“). Vykonávateľ nie je povinný Zmluvu uzatvoriť, ak Žiadateľ pred jej uzatvorením neposkytuje Vykonávateľovi súčinnosť.
7. Vykonávateľ po splnení podmienok uvedených v Schéme, Výzve a/alebo Zmluve, uhradí výlučne oprávnené výdavky spojené s účasťou/online účasťou na domácom a/alebo medzinárodnom podujatí.
8. Refundácia oprávnených výdavkov hradených prvotne Žiadateľom nie je zo strany Vykonávateľa následne možná.
9. Žiadateľ je povinný splniť všetky podmienky uvedené v Schéme, Výzve a/alebo Zmluve.
10. Príjemcom  pomoci nemôže byť podnik, voči ktorému sa uplatňuje vrátenie štátnej pomoci na základe predchádzajúceho rozhodnutia Európskej komisie, ktorým bola táto štátna pomoc označená za neoprávnenú a nezlučiteľnú s vnútorným trhom. Člen/členovia štatutárneho orgánu príjemcu alebo príjemca – fyzická osoba, nesmie byť právoplatne odsúdená za hospodársky trestný čin, trestný čin proti majetku alebo iný trestný čin spáchaný úmyselne, ktorého skutková podstata súvisí s predmetom podnikania. Príjemca – právnická osoba nesmie byť právoplatne odsúdená v zmysle zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov. Príjemca nesmie byť dlžníkom voči štátu, t. j. nesmie mať nevysporiadané daňové odvody, evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie. Voči príjemcovi nesmie byť vedené konkurzné konanie, nesmie byť v konkurze, v likvidácii, v reštrukturalizácii a nesmie byť proti nemu zamietnutý návrh na vyhlásenie konkurzu pre nedostatok majetku. Voči príjemcovi nesmie byť vedený výkon rozhodnutia a zároveň príjemca nesmie porušiť zákaz nelegálnej práce a nelegálneho zamestnávania v predchádzajúcich troch rokoch.
11. Najnižšia a najvyššia výška podpory nie je v rámci Schémy stanovená, za predpokladu dodržania stropu v zmysle ustanovenia Článku J) ods. 2 Schémy.
12. Výška disponibilných finančných prostriedkov určených na túto Výzvu je **80 000,- EUR**.
13. Na poskytnutie podpory nie je právny nárok.

**Prihlásenie sa do Výzvy:**

Žiadosť je možné podať 2 (slovom: dvoma) spôsobmi:

Žiadosť sa podáva v listinnej podobe na adresu Vykonávateľa: Slovak Business Agency, Karadžičova 7773/2, 811 09 Bratislava – Staré Mesto, Slovenská republika alebo v elektronickej podobe na webovej stránke www.npc.sk

**Žiadosť a povinné prílohy:**(max. veľkosť príloh je 20 MB)

1. Žiadosť,
2. Prihláška,
3. CV zástupcov Žiadateľa,
4. CV štatutárnych orgánov Žiadateľa,
5. Pracovné zmluvy/dohody zamestnancov Žiadateľa,
6. Prezentácia projektu/startupu/nápadu,
7. Krátky video pitch/prezentácia projektu v anglickom jazyku,
8. Údaje o spoločnosti a zástupcoch Žiadateľa potrebné k príprave Zmluvy,
9. Vyhlásenie o súhlase s poskytnutím údajov,
10. Vyhlásenie, že Žiadateľ je oprávneným držiteľom a/alebo vykonávateľom práv viažucich sa k projektu/nápadu,
11. Súhlas so spracovaním osobných údajov a Vyhlásenie (za každého zástupcu Žiadateľa samostatne),
12. [Vyhlásenie o](http://www.sbagency.sk/sites/default/files/12._vyhlasenie_msp_190805.docx) splnení podmienok účasti v Schéme na podporu startupov (schéma pomoci de minimis) (DM-16/2021),
13. Prehľad o pomoci de minimis prijatej počas prebiehajúceho a dvoch predchádzajúcich fiškálnych rokov.

Neúplné  Žiadosti a Žiadosti doručené v lehote kratšej ako 6 (slovom: šesť) týždňov pred začiatkom domáceho a/alebo medzinárodného podujatia (aj formou online účasti), nebudú predložené hodnotiacej komisii.

Ak Žiadosť neobsahuje predpísané náležitosti, Vykonávateľ do 30 (slovom: tridsiatich) dní odo dňa doručenia Žiadosti vyzve Žiadateľa, aby Žiadosť doplnil. Ak Žiadateľ výzve na doplnenie Žiadosti v určenej lehote nevyhovie, Vykonávateľ Žiadosť zamietne.

V prípade, ak Žiadosť obsahuje predpísané náležitosti, bude táto predložená na vyhodnotenie komisii, a to v súlade so Zákonom.

**Predpokladaný termín vyhodnotenia Žiadostí:**

Komisia bude zasadať priebežne podľa potreby.

**Neoprávnené výdavky, ktoré Vykonávateľ neuhrádza:**

* výdavky spojené s vízami,
* výdavky spojené s poistením,
* lokálnu prepravu, dopravu na letisko a/alebo z letiska,
* výdavky na stravné,
* výdavky spojené so sponzoringom a/alebo partnerstvom,
* výdavky spojené s prípadnými pokutami a penále,
* dodatočné výdavky spojené s podujatím,
* colné poplatky.

**Príklad účasti na domácom a/alebo medzinárodnom podujatí:**

Žiadateľ XY má záujem zúčastniť sa podujatia **Web Summit**, ktoré sa uskutoční v dňoch 13. 11. 2023 - 16. 11. 2023 v Lisabone, Portugalsko. Čo všetko mu bude preplatené?

**Vykonávateľ uhradí všetky náklady spojené s podujatím vopred**:

* vstup na dané podujatie a/alebo náklady na stánok pre max. 3 (slovom: troch) zástupcov Žiadateľa,
* spiatočnú letenku v dňoch 12. 11. 2023 a 17. 11. 2023 pre max. 3 (slovom: troch) zástupcov Žiadateľa.

**Príklad online účasti na domácom a/alebo medzinárodnom podujatí:**

Žiadateľ XY má záujem zúčastniť sa podujatia **Product & AI Summit** (formou online účasti), ktoré sa uskutoční 14. 06. 2023 v Silicon Valley, San Francisco Bay Area, USA. Čo všetko mu bude preplatené?

**Vykonávateľ uhradí všetky náklady spojené s podujatím (formou online účasti) vopred**:

* online vstup na dané podujatie pre max. 3 (slovom: troch) zástupcov Žiadateľa.

V prípade záujmu o účasť/online účasť na domácich a/alebo medzinárodných podujatiach zameraných na inovácie, technológie a startupy, Vám radi poradíme.

Vykonávateľ si vyhradzuje právo túto Výzvu zrušiť a/alebo zmeniť.

**Slovak Business Agency**

Karadžičova 7773/2

811 09 Bratislava – Staré Mesto

Slovenská republika

podujatia@sbagency.sk

+421 220 363 119

1. Zástupca Žiadateľa musí byť v čase podania Žiadosti a v čase konania domáceho a/alebo medzinárodného podujatia štatutárnym orgánom/členom štatutárneho orgánu Žiadateľa, fyzickou osobou, ktorá je spoločníkom, členom, akcionárom alebo prokuristom Žiadateľa, alebo zamestnancom Žiadateľa; vzťah zástupcu Žiadateľa k Žiadateľovi musí byť preukázateľný vo forme akceptovateľnej Vykonávateľom. [↑](#footnote-ref-1)